Diari Oficial de la Generalitat Valenciana


Sumari del DOGV 2514, del 24-05-1995 (1995/834829)

RESOLUCIÓ de 22 de març de 1995, de l'Institut Valencià de la Joventut, per la qual es fa pública la convocatòria de places de les residències juvenils de la Generalitat Valenciana per al curs 1995/96.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2514

Data del DOGV
:   24-05-1995

Secció del DOGV
:   ALTRES DISPOSICIONS

Número del document
:   1995/834829


Data del document
:   22-03-1995

Organisme emissor
:   Conselleria d'Administració Pública

Tipus de document
:   Resolució

RESOLUCIó de 22 de març de 1995, de l'Institut Valencià de la Joventut, per la qual es fa pública la convocatòria de places de les residències juvenils de la Generalitat Valenciana per al curs 1995/96.   
L'article 8 de l'Ordre, de 25 de juliol de 1991, de la Conselleria de Cultura, Educació i Ciència per la qual s'estableixen les normes reguladores del funcionament de les residències juvenils de la Generalitat Valenciana, assenyala que cada any es realitzarà la convocatòria d'adjudicació de places per a les residències juvenils.  
Per això, i fent ús del que preveu la Llei 4/1989, de 26 de juny, sobre l'Institut Valencià de la Joventut, resolc:  
Primer  
Convocar, per al curs acadèmic 1995/96 (d'octubre a juny, ambdós inclosos), places de residents per a jóvens estudiants en les residències juvenils de l'Institut Valencià de la Joventut de la Generalitat Valenciana que a continuació es detallen i en els nivells d'estudis que s'indiquen per a cada una.  
- Residència Juvenil El Maestrat, de Castelló  
Estudiants universitaris i d'ensenyaments mitjans  
- Residència Juvenil Mare de Déu del Lledó, de Castelló  
Estudiants universitaris i d'ensenyaments mitjans  
- Residència Universitària La Florida, d'Alacant  
Estudiants universitaris  
- Residència Juvenil Sant Crist del Mar, de Benicarló  
Estudiants d'ensenyaments mitjans  
El nombre de places i la seua distribució per residències estarà en funció de les vacants que es produesquen en el curs 1995/96.  
En aquelles residències que s'admeten estudiants universitaris i d'ensenyaments mitjans es donarà prioritat als estudiants universitaris.  
Segon. Requisits dels sol·licitants  
Els/Les alumnes que opten per sol·licitar una plaça en alguna de les residències juvenils objecte d'aquesta convocatòria, hauran de disposar de les condicions següents:  
1. Residir en una localitat a més de 20 quilòmetres de l'emplaçament de les residències on no hi haja oferta pública del curs, nivell o grau que ha de cursar l'alumne i, per tant, no puga ser escolaritzat en un centre pròxim al seu domicili.  
2. Una vegada se li haja adjudicat la plaça haurà de matricular-se, o estar ja matriculat en un centre d'estudis oficial, o reconegut. Altrament, perdrà automàticament l'adjudicació de la plaça.   
3. Tindran prioritat els jóvens sol·licitants residents a la Comunitat Valenciana.  
Tercer. Selecció dels aspirants  
Si el nombre de sol·licitants excedeix, en alguna residència, la totalitat de les places ofertades, se'n farà una selecció d'acord amb la valoració socioeconòmica i acadèmica prevista en l'annex d'aquesta resolució. En cap cas, però, el nombre de persones admeses no podrà excedir el total de places vacants.  
En cas d'empat en la puntuació total, prevaldrà, per desempatar, la puntuació socioeconòmica de la persona sol·licitant.  
La plaça que s'obtinga s'estendrà a tot el cicle d'estudis al qual corresponga el curs sol·licitat, sempre que no haja variat la situació socioeconòmica i el lloc de residència familiar (En parlar de cicle d'estudis s'entendrà que el COU forma cicle dins del Batxillerat)  
Per saber si hi ha hagut canvis o no en la situació socioeconòmica de l'estudiant resident, els anys posteriors a la primera adjudicació, la Direcció de la Residència podrà exigir, durant el mes de maig de cada any, la justificació de la renda anual de la unitat familiar corresponent a l'exercici immediatament anterior, i també una declaració jurada que no s'ha modificat el domicili familiar.  
La persona admesa es comprometrà a romandre en la Residència durant tot el període del curs, d'octubre a juny, ambdós inclosos, llevat del cas de força major suficientment justificada.  
Quart. Procediment  
1. Els models de sol·licituds es facilitaran a l'IVAJ, a les unitats territorials de l'IVAJ a Alacant i Castelló, a les oficines de turisme i intercanvi de jóvens de la Generalitat Valenciana, als centres d'informació de les oficines d'informació, iniciatives i reclamacions de la Generalitat Valenciana, i a les pròpies residències juvenils. Podran ser presentades als llocs anteriors o per qualsevol dels conductes que estableix l'article 38 de la Llei de Règim Jurídic de les Administracions Públiques i del Procediment Administratiu Comú.  
2. El termini de presentació de les sol·licituds finalitzarà el dia 10 de juliol.  
Cinqué. Documentació  
La justificació de les situacions o circumstàncies al·legades, a efectes de puntuació, s'acreditarà mitjançant la presentació, juntament amb la instància, de la documentació següent:  
a) La renda anual de la unitat familiar es justificarà mitjançant una fotocòpia de la totalitat dels fulls (inclòs el full de liquidació) de la declaració o declaracions de la renda dels seus membres, corresponent/s a l'exercici 1994, degudament segellada/es per l'entitat on fou presentada.  
En cas de no haver estat obligat a presentar la declaració de la renda de 1994, o si es tracta d'ingressos no subjectes a declaració, es justificaran mitjançant les certificacions que expediran l'organisme corresponent (empreses, INEM, delegacions d'Hisenda, etc.).  
b) El domicili es justificarà amb la presentació del certificat d'empadronament corresponent, si no coincideix amb el que figura en el DNI.  
c) L'existència de germans matriculats en la Residència serà certificada pel director.  
d) El nombre de membres de la unitat familiar es justificarà mitjançant una fotocòpia del llibre de família. Si hi ha ascendents del pares o altres membres que formen part de la unitat familiar, s'haurà d'aportar un certificat actualitzat d'empadronament, expedit per l'ajuntament corresponent.  
e) Els criteris complementaris (emigrants retornats, minusvàlids, família nombrosa, etc.) s'acreditaran per mitjà dels certificats o documents corresponents a cada cas.  
Sisé. Comissió qualificadora  
La valoració de les sol·licituds s'efectuarà per a cada residència, d'acord amb els criteris de puntuació que figuren en l'annex, per una comissió constituïda per:  
\* Un president: el secretari tècnic de l'IVAJ  
\* Quatre vocals:  
- El cap del Servei de Participació Juvenil de l'IVAJ.  
- El cap de secció d'Infraestructures i Centres de Vacances de l'IVAJ.  
- Un representant del Consell de la Joventut de la Comunitat Valenciana.  
- El/La director/a de la residència juvenil en cadascun dels casos i que actuarà de secretari.  
La Comissió farà la valoració de les sol·licituds d'acord amb la documentació presentada, en confeccionarà una relació ordenada per puntuació i proposarà al director general de l'IVAJ la resolució que corresponga.   
Seté. Resolució de la convocatòria  
El director general de l'IVAJ resoldrà la convocatòria de places de les residències juvenils de la Generalitat Valenciana, abans del dia 30 de juliol de 1995. La resolució d'adjudicació serà notificada a les persones interessades i s'exposarà en el tauler d'anuncis de l'IVAJ i de les residències juvenils.  
Si finalitzara el termini de resolució sense que hi recaiguera resolució expressa, les sol·licituds s'entendrien desestimades i es produirien els efectes jurídics prevists en la Llei 30/1992 RJAP.  
Contra la resolució d'adjudicació es podrà interposar un recurs ordinari en el termini d'un mes a partir de la notificació a la persona interessada.  
La falsedat de dades o la falsificació dels documents que presenten tindrà com a conseqüència la pèrdua dels drets de la persona sol·licitant.  
Vuité. Quota  
Les persones seleccionades hauran de pagar la quantitat anual de 235.065 pessetes, per a les residències Sant Crist del Mar, Mare de Déu del Lledó i El Maestrat, i la quantitat de 412.560 PTA, per a la Residència Universitària La Florida.  
El preu es podrà fraccionar en pagaments mensuals o trimestrals que s'hauran de liquidar dins dels cinc primers dies del mes o del trimestre en qüestió.  
Nové. Altra documentació  
Els sol·licitants admesos es comprometen a respectar les normes que regeixen les residències juvenils i el Reglament de Règim Intern de la residència. Els qui siguen de nou ingrés hauran de presentar, en el moment de la seua incorporació, la documentació següent:  
- Dues fotografies carnet  
- Certificat mèdic oficial (o fotocòpia compulsada)  
- Fotocòpia de la cartilla de la Seguretat Social o qualsevol altre document que justifique la cobertura mèdico-sanitària.  
Deu   
Contra aquesta resolució es podrà interposar un recurs ordinari davant de la consellera de Cultura, en el termini d'un mes comptador a partir de la publicació en el Diari Oficial de la Generalitat Valenciana, de conformitat amb el que preveu la vigent Llei de Règim Jurídic de les Administracions Públiques i del Procediment Administratiu Comú.  
DISPOSICIó FINAL  
Aquesta resolució entrarà en vigor l'endemà de la publicació en el Diari Oficial de la Generalitat Valenciana.  
València, 22 de març de 1995.- El director general de l'Institut Valencià de la Joventut: Joan Calabuig i Rull.  
ANNEX  
A. Valoració socioeconòmica  
1. Es considerarà la renda anual de la unitat familiar (per membre computable):  
fins a 350.000 PTA 10 punts  
de 350.001 a 450.000 PTA 7 punts  
de 450.001 a 650.000 PTA 4 punts  
més de 650.000 PTA 1 punt  
2. Existència de germans matriculats en la residència:  
a) Primer germà matriculat 2 punts  
b) Segon germà matriculat 1 punt  
c) Per cada germà més matriculat 0,5 punts  
3. Per dificultats d'escolarització: fins a 10 punts (s'entendrà que els/les alumnes residents en localitats que disposen d'oferta pública suficient i que, per tant, siguen qualificats amb 0 punts, estan afectats per l'incompliment dels requisits de la convocatòria (article 2) i, conseqüentment, no podran ser-hi seleccionats)  
4. Criteris complementaris:  
a) Condició d'emigrant retornat de l'alumne, dels pares o tutors, en el tres últims anys 1 punt  
b) Existència de minusvàlues físiques, psíquiques o sensorials de l'alumne, els pares o els germans en edat escolar 1 punt  
c) Condició d'orfandat de pare o mare 2 punts  
d) Condició d'orfandat absoluta 4 punts  
e) Família monoparental 1 punt  
f) Situació da família nombrosa 1 punt  
g) Situació de desocupació o atur laboral del cap de família, sense subsidi 3 punts   
h) Qualsevol altra circumstància familiar o personal que, a parer de la comissió qualificadora, meresca de ser considerada 1 punt  
i) A l'alumne que, en el moment de fer-ne la sol·licitud, estiga matriculat en centres situats en barris d'acció preferent i/o en un centre d'acció educativa singular (CAES), o centres amb projeccions d'acció educativa preferent, se li concedirà 1 punt  
B. Valoració acadèmica  
1. Valoració acadèmica dels aspirants: s'obtindrà numèricament la nota mitjana de les assignatures corresponents al curs immediatament anterior al que se sol·licita i s'aplicarà un coeficient reductor del 0,8 per a les assignatures qualificades en segones convocatòries.  
A l'efecte del còmput de la nota mitjana, es farà la transformació numèrica d'acord amb la següent taula d'equivalències:  
No presentat o anul·lació de convocatòria 2 punts  
Insuficient o suspens 4 punts  
Suficient o aprovat 5 punts  
Bé 6 punts  
Notable 7 punts  
Excel·lent 10 punts